По молитви
По молитви

У цркви сам данас био 
Молио се много, много, 
Али нисам болној души 
Ја утехе наћи мог'о.

Кад молитвом небо тражим 
Твој се дворац небом ствара. 
А у њему рај мирише: 
Твоја недра пуна жара.

Душа ми се као мирис 
Око твојих дражи свије, 
Теби служим — ах! па зато 
Света црква за ме није.

Грешни нисмо, — та чистота 
Анђеоска тебе краси, 
А у мени љубав букти; 
Наше душе — божји даси.

Али опет, идућ' цркви, 
Грешим само вишњем Богу; 
Јер без тебе, лепа душо, 
Ни молит' се ја не могу.

Напомене 

 Ова песма је први пут објављена у Жубори и Вихори, стр. 78

Извори 

 Милорад П. Шапчанин: Целокупна дела, Књига друга, страна 2. Библиотека српских писаца, Народна просвета.

Поезија Милорада Поповића Шапчанина
Милорад Поповић Шапчанин